**Ministru kabineta rīkojuma projekta „Par atteikumu atvērt studiju virzienu “Sociālā labklājība” sabiedrībā ar ierobežotu atbildību “Sociālo tehnoloģiju augstskola”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta rīkojuma projekts „Par atteikumu atvērt studiju virzienu “Sociālā labklājība” sabiedrībā ar ierobežotu atbildību “Sociālo tehnoloģiju augstskola” (turpmāk – rīkojuma projekts) izstrādāts saskaņā ar:  1) Augstskolu likuma 55.2 panta trešajā daļā noteikto, ja augstskola vai koledža iesniedz licencēšanai studiju programmu jaunā augstskolas vai koledžas studiju virzienā, Ministru kabinets pieņem lēmumu par jauna studiju virziena atvēršanu attiecīgajā augstskolā vai koledžā;  2) 2014.gada 4.septembra sabiedrības ar ierobežotu atbildību “Sociālo tehnoloģiju augstskola” (turpmāk – Augstskola) iesniegumu profesionālās bakalaura studiju programmas “Sociālais darbs” un profesionālās maģistra studiju programmas “Sociālais darbs” , kas atbilst studiju virzienam “Sociālā labklājība”, licencēšanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Augstskola ir reģistrēta Izglītības kvalitātes valsts dienesta Izglītības iestāžu reģistrā 2004.gada 30.septembrī, reģistrācijas apliecības Nr.3343800154.  2000.gada 12.maijā Augstskola saņēma beztermiņa iestādes akreditāciju. 2013.gadā Augstskolā tika akreditēti uz diviem gadiem šādi studiju virzieni:  - “Tiesību zinātnes”;  - “Tulkošana”;  - “Vadība, administrēšana un nekustamo īpašumu pārvaldība”.  Šobrīd Augstskolā studē 339 studējošie, no tiem 2014./2015.ak.g. imatrikulēti 124. 2013./2014.ak.g. Augstskolā grādu un profesionālo kvalifikāciju ieguvuši 70 studējošie.  Augstskola 2014.gada 4.septembrī iesniedza iesniegumus profesionālās bakalaura studiju programmas “Sociālais darbs” un profesionālās maģistra studiju programmas “Sociālais darbs” licencēšanai. Saskaņā ar Ministru kabineta 2013.gada 15.aprīļa noteikumu Nr.230 “Studiju programmu licencēšanas noteikumi” (turpmāk – Licencēšanas noteikumi) 15.punktu pēc iesniegumu pārbaudes tika lūgts Augstskolai iesniegt trūkstošo informāciju, tādējādi pagarinot lēmuma par studiju programmas licencēšanu vai atteikumu licencēt studiju programmu pieņemšanas termiņu līdz 4 mēnešiem no iesnieguma iesniegšanas dienas. Augstskola trūkstošo informāciju iesniedza 2014.gada 24.septembrī ar 2014.gada 23.septembra vēstuli Nr.2-1/35.  Augstskola pirmo reizi iesniedza studiju virzienam “Sociālā labklājība” atbilstošas studiju programmas licencēšanai jau 2014.gada 3.aprīlī, tobrīd lūdzot licencēt pirmā līmeņa profesionālās augstākās izglītības studiju programmu “Sociālā rehabilitācija”, otrā līmeņa profesionālās augstākās izglītības studiju programmu “Sociālais darbs”, profesionālā bakalaura studiju programmu “Sociālais darbs” un profesionālā maģistra studiju programmu “Sociālais darbs”. 2014.gada 22.aprīlī Augstskola atsauca iesniegumu pirmā līmeņa profesionālās augstākās izglītības studiju programmas “Sociālā rehabilitācija” licencēšanai. 2014.gada 30.maija Studiju programmu licencēšanas komisijas apstiprinātie eksperti studiju programmu izvērtēšanai devās vizītē uz Augstskolu un katrs sagatavoja eksperta atzinumu, norādot uz būtiskām nepilnībām gan iesniegtajos dokumentos, gan studiju programmas saturā, piesaistītajā pasniedzēju sastāvā, studiju programmas īstenošanas mehānismā un vispārējā atbilstībā normatīvajiem aktiem. Ņemot vērā ekspertu izvērtējumu, Augstskola 2014.gada 4.jūnijā lūdza pārtraukt studiju programmu licencēšanas procesu, ļaujot pilnveidot studiju programmas un iesniegt tās licencēšanai atkārtoti.  Saskaņā ar Ministru kabineta 2013.gada 25.aprīļa noteikumu Nr.230 „Studiju programmu licencēšanas noteikumi” (turpmāk – Licencēšanas noteikumi) 5.punktu, Labklājības ministrijas pārstāvjus iekļauj Studiju programmu licencēšanas komisijas (turpmāk – komisija) sastāvā, ja komisija izskata studiju programmu, kas atbilst nozarei, kura ir attiecīgās ministrijas kompetencē. Tā kā studiju virzienam “Sociālā labklājība” atbilstošās studiju programmas, kuras licencēšanai ir pieteikusi augstskola, atbilst Labklājības ministrijas kompetences jomai, ir pamats Labklājības ministrijas pārstāvjus iekļaut komisijas sastāvā, lemjot par šo studiju programmu licencēšanu. Pēc tam, kad Ministru kabinets būs pieņēmis lēmumu par studiju virziena atvēršanu vai atteikumu atvērt studiju virzienu augstskolā, tuvākajā komisijas sēdē tiks izskatīts jautājums par attiecīgo studiju programmu licencēšanu un komisijas sastāvā tiks iekļauti Labklājības ministrijas pārstāvji.  2014./2015.ak.g. Latvijā tiek īstenota 21 studiju virzienam “Sociālā labklājība” atbilstoša studiju programma deviņās augstākās izglītības iestādēs. 2014. gadā licencētas trīs jaunas studiju programmas studiju virzienā “Sociālā labklājība”, no kurām divas ir kopīgas studiju programmas, kuras Latvijas augstākās izglītības iestādes īstenos kopā ar ārvalstu partneraugstskolām. Latvijas augstākās izglītības iestādēs studē 85 860 studējošie, no tiem 547 apgūst studiju virzienam “Sociālā labklājība” atbilstošās studiju programmas, bet grādu vai kvalifikāciju 2013./2014.ak.g. studiju virzienam “Sociālā labklājība” atbilstošās studiju programmās ieguva 149 studējošie. Savukārt, saskaņā ar Izglītības un zinātnes ministrijas statistikas datiem, laika posmā no 2003.gada līdz 2014.gadam studiju virzienam “Sociālā labklājība” atbilstošas studiju programmas privātpersonu dibinātās augstākās izglītības iestādēs ir absolvējušas 2118 personas un valsts dibinātās augstākās izglītības iestādēs – 1144 personas, iegūstot gan 4., gan 5. līmeņa profesionālās kvalifikācijas un grādus Tādējādi jau pašlaik ir nodrošināts pietiekams augstākās izglītības studiju programmu piedāvājums minētajā studiju virzienā.  Rīkojuma projekts tiek sagatavots par atteikumu atvērt studiju virzienu “Sociālā labklājība”, nevis par atteikumu licencēt konkrētas studiju programmas. Jauna studiju virziena atvēršanas gadījumā netiek skatīts studiju virziens kā licencējamo studiju programmu kopums, bet gan kā studiju virziens, kura ietvaros var tikt īstenotas jebkura līmeņa studiju programmas, tādējādi sagatavojot Ministru kabineta rīkojuma projektu ir analizēta informācija par visām studiju virzienam “Sociālā labklājība” atbilstošajām studiju programmām.  Augstskola studiju virziena “Sociālā labklājība” ietvaros plāno īstenot profesionālo bakalaura studiju programmu “Sociālais darbs” latviešu valodā, piešķirot profesionālo bakalaura grādu sociālajā darbā un piektā līmeņa profesionālo kvalifikāciju “sociālais darbinieks”, un profesionālo maģistra studiju programmu “Sociālais darbs” latviešu valodā, piešķirot profesionālo maģistra grādu sociālajā darbā.  Pamatojoties uz Augstskolas iesniegumu un saskaņā ar Augstskolu likuma 55.2panta trešo daļu un Licencēšanas noteikumu 14.punktu, Izglītības un zinātnes ministrija sagatavo un iesniedz Ministru kabinetā tiesību akta projektu par jauna studiju virziena atvēršanu vai par atteikumu atvērt jaunu studiju virzienu augstskolā vai koledžā.  Minētajam tiesību akta projektam ir pievienots eksperta atzinums, kā arī Izglītības un zinātnes ministrijas, Ekonomikas ministrijas, Pārresoru koordinācijas centra, Augstākās izglītības padomes un Latvijas Darba devēju konfederācijas viedoklis par augstskolas vai koledžas jaunā studiju virziena atbilstību valsts attīstības prioritātēm. Studiju programmas izvērtējušie eksperti neiesaka licencēt studiju programmas, pirms nav novērsti novērtēšanas laikā konstatētie trūkumi. Augstākās izglītības padome un Pārresoru koordinācijās centrs atbalsta studiju virziena “Sociālā labklājība” atvēršanu Augstskolā, savukārt Ekonomikas ministrija, Latvijas Darba devēju konfederācija un Izglītības un zinātnes ministrija studiju virziena atvēršanu neatbalsta.  Augstskola ir iesniegusi Ministrijā komentārus par ekspertu atzinumiem par licencēšanai iesniegtajām studiju programmām, kas ņemti vērā rīkojuma projekta sagatavošanā.  Rīkojuma projekta būtība ir atteikt studiju virziena „Sociālā labklājība” atvēršanu Augstskolā.  Rīkojuma projekta mērķis ir nodrošināt valsts tautsaimniecības attīstību, nepieļaujot tāda studiju virziena atvēršanu, kura īstenošana nerisina valsts tautsaimniecības attīstības problēmas, bet tās tikai veicina. Latvijas darba tirgus šobrīd pieprasa speciālistus inženierzinātnēs, dabas zinātnēs, ražošanā un būvniecībā, matemātikā un informācijas tehnoloģijās, nevis sociālajā labklājībā. Valsts tautsaimniecības attīstība nav tikai valsts dibinātu augstskolu un koledžu uzdevums, jo jebkura augstskola un koledža piedalās augstākās izglītības politikas īstenošanā un izsniedz diplomu valsts vārdā. |
| 3. | Projekta izstrādē iesaistītās institūcijas | Izglītības un zinātnes ministrija. |
| 4. | Cita informācija | Rīkojuma projektu saskaņā ar Ministru kabineta 2009.gada 7.aprīļa noteikumu Nr.300 “Ministru kabineta kārtības rullis” 116.punktu paredzēts lūgt pasludināt par Ministru kabineta lietu, ņemot vērā to, ka Ministru kabineta 2013.gada 25.aprīļa noteikumu Nr.230 “Studiju programmu licencēšanas noteikumi” 2.punktā noteiktais termiņš lēmumam par studiju programmas licencēšanu pieņemšanai, ja licencēšanai iesniegtā studiju programma atbilst jaunam augstskolas vai koledžas studiju virzienam, ir nokavēts.  Saskaņā ar Ministru kabineta 2009.gada 7.aprīļa noteikumu Nr.300 “Ministru kabineta kārtības rullis” 117.punktu, tiesību aktu projekti, kurus lūdz pasludināt par Ministru kabineta lietu, saskaņojami ar ministrijām un citām institūcijām, kuru kompetenci jautājums tieši skar, bet noteikti ar Tieslietu ministriju un Finanšu ministriju. Ņemot vērā to, ka Labklājības ministrija ir vadošā valsts pārvaldes iestāde sociālās aizsardzības jomā, bet rīkojuma projekts skar sociālās labklājības jomu, Izglītības un zinātnes ministrija lūdza saskaņojumu Labklājības ministrijai.  Saskaņā ar Licencēšanas noteikumu 2.punktu, lēmuma par studiju programmas licencēšanu vai atteikumu licencēt studiju programmu, ja studiju programma atbilst jaunam augstskolas vai koledžas studiju virzienam, pieņemšanas termiņš ir trīs mēneši, ņemot vērā to, ka Augstskola sākotnēji nebija iesniegusi pilnīgu informāciju, lēmuma pieņemšanas termiņš saskaņā ar Licencēšanas noteikumu 15.punktu un Administratīvā procesa likuma 64.panta otro daļu tika pagarināts līdz četriem mēnešiem no iesnieguma saņemšanas dienas. Ņemot vērā to, ka Ministru kabineta rīkojuma projekta par atteikumu atvērt studiju virzienu Augstskolā sagatavošana ir bijis ilgstošs process, Licencēšanas noteikumos noteiktais termiņš ir nokavēts, tādējādi radot Augstskolai varbūtējus zaudējumus, kuru rašanās iespēju nepieciešams novērst. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projekts attiecas uz Augstskolu. |
| 2. | Tiesiskā regulējuma ietekme uz tautsaimniecību un administratīvo slogu | Ja studiju virziens netiek atvērts, ietekmes uz tautsaimniecību un administratīvo slogu nav. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

 Anotācijas III, IV, V un VI sadaļa **–** projekts šīs jomas neskar.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Rīkojuma projekta izpildē būs iesaistītas Studiju programmu licencēšanas komisija un Augstskola. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas |
| 3. | Cita informācija | Nav |

Izglītības un zinātnes ministre M.Seile

Valsts sekretāra vietniece –

Izglītības departamenta direktore,

valsts sekretāra pienākumu izpildītāja E.Papule

02.04.2015.

1402

L.Upīte, 67047816

Linda.Upite@izm.gov.lv